..... Idcirco cuilibet eternam beatitudinem appetenti incombit de suis disponere, saltim pro illo tempore quo non est de humanis honoribus curaturus nec temporalibus fruiturus. Ob hoc, ego Symon de Dintavilla, canonicus Eduensis, sanus mente et corpore, per Dei gratiam, cogitans de supremis, nolens Dei gratiam in vacuum recepisse nec recipere, sed concessione rationabilis intellectus de me rebusque meis et bonis, michi a Deo collatis, dispono et ordino, disponique et ordinari volo per executores meos inferius nominatos, in modum qui sequitur et in formam. In primis, spiritum meum commendo omnium creatori. Item, remitto omnes injurias et rancores. Item, volo et precipio quod, ante omnia, debita mea persolvantur et clamores mei emendantur per manus executorum meorum, quos inferius nominabo. Item, corporis mei sepulturam eligo in ecclesia Sancti Lazari Eduensis, juxta altare quod in ipsa ecclesia construi fecit noviter magister Johannes de Borbonio, nunc cantor Eduensis, et do et lego ecclesie Eduensi in perpetuum totum emolumentum molendini et stagni que construi et edificari feci denuo in parochia de Suisseyo, de voluntate capituli ipsius ecclesie, quod stagnum appellatur vulgariter Stagnum Grassi, pro anniversario meo et bone memorie domini Petri de Javicuria, militis, quondam domini de Dinteville, et domine Agnetis de Latreceyo, quondam uxoris sue, parentum meorum quondam, in ipsa ecclesia annis singulis imperpetuum, in crastino festi beate Marie de Magdalena, faciendo. Item, do et lego ipsi ecclesie precium venditionis domus mee Eduensis in dicti mei anniversarii augmentationem convertendum; item, et totum illud quod acquisivi perpetuo in villa et finagio de Vauvre parochie de Suisseyo, a Guillelmo dicto Furchet de Sedeloco. Item, do et lego imperpetuum parochiali ecclesie de Dintavilla, in qua corpus predicti patris extitit inhumatum triginta solidos Turonensensium parvorum annui et perpetui redditus pro anniversario dicti patris mei semel in anno in crastino festi beate Marie Magdalene faciendo imperpetuum de decem solidis dicte summe et quatuor missis, ac pro meo etiam faciendo sequenti die de aliis decem solidis et quatuor missis semel et alio alia vice de totidem missis et pecunia die crastina focorum in eadem ecclesia annuatim: quosquidem triginta solidos reddituales ob hoc volo et precipio per subscriptum heredem meum assignari et assideri dicte ecclesie perpetuo bene et decenter infra annum ab obitu meo computandum. Item, volo et precipio quod, extrema unctione michi data, vocetur totum collegium ecclesie Eduensis et do et lego cuilibet persone ipsius ecclesie in dignitate aut personatu constitute, presenti in dicto officio, tres solidos Turonensium parvorum semel; cuilibet autem canonico simplici, duos solidos; cuilibet beneficiato duodecim denarios, et cuilibet aliorum sex denarios semel. Item, volo quod die obitus mei legantur pro remedio anime mee tresdecim psalteria per tresdecim dicti collegii capellanos, et do eorum cuilibet duos solidos dicte monete semel. Item, volo celebrari ipsa die in dicta Eduensi ecclesia pro remedio anime mee triginta misse de deffunctis per triginta dicti collegii capellanos, et do et lego eorum cuilibet duos solidos dicte monete semel. Item, do et lego predicto collegio dicte Eduensis ecclesie centum solidos dicte monete semel, pro pictancia obitus mei distribuendos, ut moris est; item, conventibus sanctorum Martini, Andochii, Johannis et Symphoriani Eduensis, triginta solidos eorum cuilibet pro pictancia obitus mei semel, pro servicio faciendo in suis ecclesiis pro remedio anime mee in crastino diei obitus mei tantum; item, cuilibet pauperi civitatis et suburbii Eduensis venienti ad elemosinam die obitus mei, duos denarios dicte monete semel. Item, volo celebrari in dicta Eduensi ecclesia pro remedio anime mee tresdecim missas de deffunctis per tresdecim dicti collegii capellanos, et totidem die trecenarii obitus mei, et do et lego eorum cuilibet duos solidos semel, et dicto collegio quinquaginta solidos semel pro pictancia cujuslibet duarum dierum predictarum, et volo fieri modo consimili in die anni revoluti. Item, do et lego fabrice dicte Eduensis ecclesie centum solidos semel, et cuilibet parochiali ecclesie civitatis et suburbii Eduensis quinque solidos semel pro absolutione mea facienda in eis qualibet dominica usque ad annum revolutum; item, Domui Dei de castro Eduensi, unum lectum munitum culcitra, pulvinari, quatuor linteaminibus et coopertura sufficienti, pro pauperibus hospitandis, et decem solidos semel pro pictancia infirmorum; item, egrotantibus Domus Dei de Marchaudo, decem solidos semel pro pictancia; item, monialibus Sancti Georgii supra Eduam, viginti solidos semel; item, fratribus minoribus Belnensibus, viginti solidos, et fratribus predicatoribus Dyvionensibus, viginti solidos semel, pro pictanciis et pro servicio semel faciendo in suis ecclesiis pro remedio anime mee, audito certo rumore mortis mee; item, conventui Clare Vallis, decem libras semel pro una conventuali missa celebranda in ecclesia sua pro remedio anime mee. Item, volo et ordino quod in casu quo, Deo placente, me decedere apud Dintam Villam, locum meum patrimonialem, corpus meum tradatur ibidem ecclesiastice sepulture juxta sepulturam predicti patris mei, et in ipso casu volo quod heres meus teneatur facere construi, cum expensis suis, unam capellam in honore beati Aniani juxta ecclesiam parochialem a parte inferiori, et ipsa prefata ossa dicti patris mei illic transferri ac eciam inhumari, nec est intentionis mee quod propter hoc legatarii quibus legavi superius admittant legata sibi facta. Item, do et lego Hueto, valleto meo, et cuilibet aliorum valletorum meorum viginti solidos pro quolibet anno quo michi deservierunt hactenus et deservient in futurum. Item, volo quod post obitum meum magister Arnulphus, nunc vicarius dicte Eduensis ecclesie, si me supervixerit, habeat et sibi retineat de utensilibus domus mee Eduensis, de quibus non ordinavi superius quantum sibi sufficiet secundum statum suum et de ipsis gaudeat per cursum vite sue, et ipso sublato de medio, erogetur totum illud, pro remedio anime mee, pauperibus civitatis Eduensis, et do et lego eidem, una cum hoc, meliorem vestem meam garnitam de tribus garnimentis. Item, do et lego pauperibus de Dintavilla et de Sancto Leodegario decem libras semel erogendas die obitus mei, si illic me decedere contingat: et si alibi decedam, volo quod, audito rumore mortis mee, fiat officium mortuorum in parochiali ecclesia Dinteville, pro remedio anime mee et parentum meorum, et celebrantur duodecim misse de deffunctis per duodecim capellanos archidiaconatus de Barro super Albam, et dentur eorum cuilibet duo solidi cum plenaria refectione in domo mea dicti loci. Item, volo quod omnia bona mobilia mea apud Dintamvillam existentia tempore obitus mei vendantur per executores meos; item, quod terra quam emi a Petro de Mota, nepote meo, in villa de Villari le Brulé eidem revendatur, precio sexties viginti librarum monete currentis communiter, per executores meos, si eam emere voluerit infra annum ab obitu meo: alioquin vendatur, anno lapso, cuicumque plus offerenti, et de precio venditionis ac de bonis meis mobilibus et se moventibus apud Dintamvillam existentibus, emantur redditus perpetui per executores meos pro dotanda una capellania in domo mea Dinteville, et si ex illa pecunia possint emi quindecim librate terre annui et perpetui redditus, de ipsis volo dotari dictam capellaniam, et si ad hoc non sufficiat ipsa pecunia, volo quod vinea quam feci plantari apud Dintamvillam, in dotem predictam assignetur, ac ipsius admortizatio per executores et heredem meos procuretur erga regem, et si predicta omnia non sufficiant ad summam dictarum quindecim libratarum terre, volo quod de mobilibus meis in civitate et dyocesi Eduensi existentibus usque ad centum libras deffectus suppleatur. Item, volo quod dicta sic dotata capellania, non possit conferri minori triginta annis et quod ipsius capellanie collatio ad heredes meos pertineat, specialiter quamdiu fortalicium Dinteville remanebit indivisum: si autem ipsum dividi contingat imposterum, collatio ad dominos fortalicii pertineat usque ad duos menses, si in conferendo concordent, et si discordes fuerint et infra duos menses non contulerint concorditer, collatio illa vice pleno jure pertineat ad capitulum Lingonense. Item, volo quod non possit conferri dicta capellania extraneo quamdiu originarius Dinteville aut de Sancto Leodegario ad hoc ydoneum poterit reperiri; item, quod ipse capellanus teneatur celebrare ter in ebdomada in capella dicti fortalicii, quamdiu dominus ipsius fortalicii ibidem presens erit seu ibidem residebit, sive etiam uxor sua: domino autem dicti fortalicii alibi larem seu domicilium faciente, in capella edificanda juxta dictam parochialem ecclesiam, ut dictum est, teneatur, per se vel per alium ter in ebdomada celebrare, scilicet die lune officium pro deffunctis, et die mercurii ac die sabbati de beata Virgine gloriosa. Item, volo quod quociens dictum capellanum in capella dicti fortalicii celebrare contingerit sibi, sicut domino vel domine, refectio in prandio ministretur. Item, do et lego imperpetuum dicto capellano et suis successoribus domum meam quam emit perpetuo a dicto Guerri predictus pater meus, sitam prope domum curati Dinteville a parte superiori. Item, volo quod libri mei omnes juris canonici et civilis et quicumque alii vendantur legitime, cessante quacumque affectione persone: volo tamen quod si Petrus de Dintavilla, nepos meus primo genitus, filius domini Erardi, militis, fratris mei, ipsos velit habere, et ydoneo caveat de solvendo precio executoribus meis infra annum, quum tamen pro minori precio, scilicet de quinta parte et non plus vendantur, non tamen tradatur ei dictorum librorum possessio nisi precio eorum meis executoribus primitus persoluto: dictum autem precium continetur in infortiato meo, in fine, in quodam folio de fronenia. Item, volo quod cetera mea bona mobilia Edue et in tota dyocesi Eduensi existentia vendantur legitime et tam ipsorum quam librorum precium in emptione reddituum perpetuorum convertetur, deductis tamen meis funeralibus et legatis, et de ipsis redditibus volo dotari unam capellaniam in dicta ecclesia Sancti Lazari Eduensis et in altari predicto juxta quod elegi sepeliri, si Edue decedam, ut dictum est, videlicet usque ad quindecim libratas terre annualis: et si redditus emendi de dicta pecunia excederent summam quindecim libratarum terre annualium, volo quod illud quod supererit, in uno alio anniversario celebrando in dicta ecclesia tempore obitus mei, pro remedio anime mee et parentum meorum, annis singulis imperpetuum, convertatur. Item, hominibus meis quibuscumque, quicquid debent michi per annum, a die obitus mei computandum, si viverem, dono, quitto, penitus et remitto. Item, do et lego fratribus minoribus de Castro Villani viginti solidos semel pro servicio de deffunctis faciendo semel in sua ecclesia, pro remedio anime mee, audito rumore mortis mee; item, capitulo ecclesie Sancti Bercarii de Castrovillani, triginta solidos semel, pro faciendo sicut supra. Item, si me contingerit decedere antequam fundavissem anniversarium meum in ecclesia Beati Andochii Sedelocensis et in ecclesia Beate Marie et Sancti Lazari Avalonensis, do et lego cuilibet ipsarum ecclesiarum triginta libras Turon. parvorum semel, pro emendis redditibus perpetuis pro anniversario meo in ipsis ecclesiis, annis singulis imperpetuum faciendo. Item, do et lego cuilibet executorum meorum subscriptorum qui se de hujusmodi facto meo voluerint onerare centum solidos semel pro pena sua et labore. In bonis autem meis patrimonialibus heredem meum universalem instituo dominum Erardum, fratrem meum carissimum predictum, et si, me vivente, decedere contingat, sibi Petrum filium suum predictum, nepotem meum, substituo; et si dictum Petrum, me superstite, decedere contingeret, Symonem, nepotem meum, alium dicti fratris mei filium, eidem substituo: non tamen volens nec intendens quod meam hereditatem adeat, nec se in aliquo de bonis meis mobilibus vel immobilibus intromittat quousque hec mea suprema ordinatio sit penitus adimpleta, sed ex nunc prout ex tunc, et ex tunc prout ex nunc omnia bona mea mobilia et immobilia quecumque sint, presentia et futura pono in manibus executorum meorum subscriptorum pro hac mea ultima voluntate adimplenda. Et si dictus heres meus directe vel idirecte de dictis bonis meis quibuscumque et existentibus ubicumque, se, non completa hac mea dispositione extrema, in aliquo intromittat, volo quod nobilis vir dominus de Javicuria michi succedat in bonis meis patrimonialibus antedictis pro complendo ea que superius ordinavi. Et si, quod absit, heres meus predictus et dominus Javicurie predictus defficerent in premissis, aut nollent perficere et tenere pro me superius ordinata, volo et ordino quod magister et fratres domus hospitalis Sancti Johannis Jerusalem de Espailliis, Lingonensis dyocesis, bona mea patrimonialia predicta capiant, teneant et explectent tanquam sua propria perpetuo, quos in casu predicto heredes meos facio et constituo pro complendo facto meo superius ordinato et heredem meum predictum per me, ut premittitur, institutum exheredo et tota mea successione privo: et si, quod absit, heres meus huic mee voluntati in aliquo obviaret et predicti dominus de Javicuria et magister et fratres predicte domus sancte bona mea patrimonialia negligerent occupare et hanc meam dispositionem complere, lego regi Francie centum libras Turon. usque ad decem annos pro subsidio terre sancte. Item, in casu predicto, universitati magistrorum scolarium Parisiensium lego similiter centum libras usque ad decem annos distribuendas pauperibus scolaribus studentibus in artium facultate. Item, volo hanc meam dispositionem infra annum vel biennium ad tardius totaliter expediri. Item, volo quod si hec mea suprema dispositio non valeat ut testamentum utpote quod non est observata in ea sollempnitas et subtilitas juris civilis, valeat ut codicilli vel valeat secundum juris canonici equitatem: et in casu quod non valeret ut testamentum et per consequens secundum sollempnitatem juris civilis, heredis institutio non valeret, volo quod ad predictum fratrem meum in casu quo mee non obviabit in aliquo voluntati et ad substitutos secundum ordinem substitutionis hereditas mea permaneat donatione causa mortis. Hujus autem testamenti mei seu mee ultime voluntatis executores meos facio, constituo et ordino venerabiles et discretos viros dominos Johannem de Borbonio, cantorem Guillelmum Folii, abbatem Sancti Petri in ecclesia Eduensi, Guidonem de Mailleo, canonicum Eduensem, prenominatum dominum Erardum, fratrem meum, dictum magistrum Arnulphum, vicarium, Andream de Bordis, capellanum Beate Marie in ecclesia Eduensi, Johannem de Colchis, curatum de Manleto, Symonem Piquardi, civem Eduensem, fratrem Guillelmum de Latreceyo, priorem sancti Leodegarii, dyocesis Lingonensis, curatum de Dintavilla, Guillelmum Verdeti et Petrum de Dintavilla, predictum nepotem meum carissimum, dans et concedens eisdem duodecim executoribus meis et tribus ipsorum quorum unus, etc. In quorum omnium premissorum robur et testimonium, sigillum meum proprium apposui huic meo presenti testamento, rogans venerabiles et discretos viros dominos cancellarium Matisconensem pro domino nostro rege, ac officialem Eduensem, ut ipsi sigilla sua, insuper et Stephanum, notarium publicum infrasciptum, ut ipse signum suum cum subscriptione apponere dignentur una cum dicto sigillo meo huic meo testamento ad fidem premissorum majorem. Nos vero Girardus de Villa Nova, tenens sigillum commune regis in Matisconensi ballivia constitutus, notum facimus universis quod nos ad preces prefati testatoris, nobis oblatas per Stephanum subscriptum, notarium regium, cui fidem super hiis et majoribus adhibemus et merito, sigillum commune predictum, una cum sigillo ipsius testatoris et sigillo curie Eduensis signoque et subscriptione ejusdem notarii apposuimus in fidem et robur perpetue veritatis. Et nos officialis Eduensis, notum facimus, etc. Datum et actum Edue, anno Domini millesimo trecentesimo tricesimo sexto, indictione quinta, mense septembri, die jovis ante festum beati Mathei apostoli, pontificatus sanctissimi patris et domini nostri, domini Benedicti divina providentia ape duodecimi anno secundo, presentibus Symonino de Malceyo, Guillelmo dicto Esvoillié de Suisseyo, clericis, dicti testatoris familiaribus, testibus ad premissa vocatis specialiter et rogatis. Et ego Stephanus, de Edua, clericus, etc.